২০১২ সালে রাষ্ট্রপতি নির্বাচনের প্রাক্কালে, দিল্লিতে একপ্রকার ঘাঁটি গেড়ে ফেলেছিলেন মুখ্যমন্ত্রী মমতা বন্দ্যোপাধ্যায়। মুলায়ম সিংহ যাদবের সঙ্গে বৈঠক করছেন তো, আবার রুদ্ধাদ্বার বৈঠকে বসছেন ঘনিষ্ঠদের সঙ্গে। এপিজে আব্দুল কালামকে আবার রাষ্ট্রপতি পদপ্রার্থী করতে উঠে পড়ে লেগেছিলেন তিনি।
সে যাত্রায় ব্যর্থ হয়েছিলেন বটে, মুলায়ম ডিগবাজি খাওয়ায়। প্রথমে বিরোধিতা করে পরে সেই প্রণব মুখোপাধ্যায়কেই মমতা সমর্থন করেছিলেন রাষ্ট্রপতি পদের জন্য।
সেই মমতাই ৫ বছর পরে সেই রাষ্ট্রপতি নির্বাচন ঘিরে এমন সুবর্ণ সুযোগ পেয়েও এতো চুপচাপ কেন?
ভারতে যে ক’জন মোদী-বিরোধী রাজনীতিক খুবই উচ্চগ্রামে প্রধানমন্ত্রীর বিরোধিতা করেন, তাঁদের মধ্যে প্রথমেই থাকবে মমতার নাম। সেই মোদীর মনোনীত প্রার্থী রামনাথ কোবিন্দের বিরোধিতা করার সুযোগ পেয়েও তৃণমূল নেত্রী নিজেকে বিরোধী জোটের রাজনীতি থেকে নিজেকে সম্পূর্ণ সরিয়ে নিলেন। 
সেই দু’বার দিল্লিতে সনিয়ার ডাকা বৈঠকে গিয়েছিলেন ঠিকই, কিন্তু তারপর দলের রাজ্যসভার সাংসদ ডেরেক ও’ব্রায়েনকেই বিরোধী জোটের বৈঠকে পাঠিয়েই কাজ সেরেছেন।
যখন মোদী কোবিন্দকে মনোনয়ন দিলেন, তখন মমতা নেদারল্যান্ডসের পথে দুবাই বিমানবন্দরে। সেখান থেকেই কড়া প্রতিক্রিয়া দিলেন, কে এই প্রার্থী? চিনি না, জানি না — এই বলে।
বিরোধীরা যখন মীরাকে বেছে নিচ্ছেন, তখন সেখানে মায়াবতী, অখিলেশ, শরদ পাওয়ার, লালুরা থাকলেও, মমতা সেই সময় দ্য হেগের রাস্তায় হাঁটছেন।
জিএসটি নিয়ে পর পর কড়া প্রতিবাদী মন্তব্য করলেও, মীরাকে নিয়ে এখনও পর্যন্ত কোনও ফেসবুক পোস্ট করেননি তিনি। 
মমতার এরকম করার কারণ কী হতে পারে? নীতিশ কুমারের মতো তিনিও হয়ত সনিয়া-রাহুলের ছায়ায় হারিয়ে জেতে চাননি। তাই পুরো বিরোধীদের একজোট করার ‘ক্ষীর’ যখন কংগ্রেস নেতৃত্বই খেয়ে নিচ্ছে, সেখানে ‘দেশের নেতৃত্ব’ দেওয়ার স্বপ্ন দেখা মমতা কেন ‘ছোট শরিক’ হতে যাবেন?
অথবা তিনি হয়ত বুঝতেই পেরেছেন, অঙ্কের হিসেবে মোদী-শাহদের প্রার্থী রামনাথ কোবিন্দ অনেকটাই এগিয়ে রয়েছেন, তখন বিরোধী প্রার্থীর হয়ে এখনই বেশি গলা ফাটিয়ে বিশেষ লাভ নেই। 
বিরোধী জোটে অরবিন্দ কেজরীবালের আপ-কে সামিলই করেনি কংগ্রেস, নীতীশও দুরে সরে গেছেন। এই পরিস্থিতিতে ১৭ দলের বিরোধী জোট হলেও, সেটা খানিকটা যেন ভাঙা মঞ্চ। সেখানে মমতা নিজেকে সামিল করতে নাও চাইতে পারেন।
এই সব সমীকরণেই বোধহয় নিজেকে রাষ্ট্রপতি নির্বাচনের প্রক্রিয়া থেকে খানিকটা দুরেই সরিয়ে রেখেছেন। মোদীর বিরুদ্ধে গলা ফাটাবার এমন সুযোগ পেয়েও চুপ করে রয়েছেন।
৩৪ জন লোকসভার ও ১২ জন রাজ্যসভার সাংসদ নিয়ে মমতার তৃণমূল কংগ্রেস এখন অনেক শক্তিশালী। রাষ্ট্রপতি নির্বাচনে যাই হচ্ছে হোক না কেন, ২০১৯-এর আগে বিরোধী সমীকরণ আরও বদলে যেতে বাধ্য। তখনকার এজেন্ডা কী হবে কেউ জানে না। হয়তো সেই দিকেই তাকিয়ে রয়েছেন বাংলার অগ্নিকন্যা।